CELEX: 62010TN0191
Language: fi
Date: 2010-04-20 00:00:00
Title: Asia T-191/10: Kanne 20.4.2010 — Greenwood Houseware (Zhuhai) ym. v. neuvosto

3.7.2010   
            
            
               FI
            
            
               Euroopan unionin virallinen lehti
            
            
               C 179/44
            
         Kanne 20.4.2010 — Greenwood Houseware (Zhuhai) ym. v. neuvosto
   (Asia T-191/10)
   2010/C 179/78
   Oikeudenkäyntikieli: englanti
   
      Asianosaiset
   
   
      Kantajat: Greenwood Houseware (Zhuhai) Ltd (Zhuhai, Kiinan kansantasavalta), Brabantia S&S Ltd (Hong Kong, Kiinan kansantasavalta), Brabantia S&L Belgium NV (Overpelt, Belgia), Brabantia Belgium NV (Overpelt, Belgia), Brabantia Netherlands BV (Valkenswaard, Alankomaat) ja Brabantia (U.K.) Ltd (Bristol, Yhdistynyt kuningaskunta) (edustajat: asianajajat E. Vermulst ja Y. van Gerven)
   
      Vastaaja: Euroopan unionin neuvosto
   
      Vaatimukset
   
   
               —
            
            
               19.1.2010 annettu neuvoston täytäntöönpanoasetus (EU) N:o 77/2010 (1) on kumottava
            
         
               —
            
            
               neuvosto on velvoitettava korvaamaan oikeudenkäyntikulut
            
         
               —
            
            
               mahdolliset väliintulijat on velvoitettava vastaamaan omista oikeudenkäyntikuluistaan.
            
         
      Oikeudelliset perusteet ja pääasialliset perustelut
   
   Kantajat vaativat SEUT 263 artiklan nojalla nostamassaan kanteessa, että lopullisen polkumyyntitullin käyttöönotosta muun muassa Kiinan kansantasavallasta peräisin olevien silityslautojen tuonnissa annetun asetuksen (EY) N:o 452/2007 muuttamisesta 19.1.2010 annettu neuvoston täytäntöönpanoasetus (EU) N:o 77/2010 kumotaan.
   Kantajat vetoavat vaatimustensa tueksi seuraaviin oikeudellisiin perusteisiin:
   
                
            
            
               Ensinnäkin tehdessään täydentävän ilmoituksen sen jälkeen, kun kanteen kohteena oleva asetus oli julkaistu, neuvosto sovelsi virheellisesti neuvoston asetuksen (EY) N:o 1225/2009 (2) 20 artiklan 4 kohtaa ja loukkasi kantajien puolustautumisoikeuksia. Euroopan unionin toimielimet eivät ilmoittaneet kantajille uusista tosiasioista ja näkökohdista, joihin polkumyyntitullin muutos perustui, ennen kuin kanteen kohteena oleva asetus oli viimeistelty ja toimitettu neuvostolle hyväksyttäväksi, eivätkä ne varanneet kantajille mitään mahdollisuutta esittää uusia väitteitä tai selventää aikaisemmin annettuja tietoja, vaikka tämä olisi voinut vaikuttaa edelleen alentavasti polkumyyntitullin määrään.
            
         
                
            
            
               Toiseksi neuvosto teki ilmeisen arviointivirheen ja sovelsi virheellisesti neuvoston asetuksen (EY) N:o 1225/2009 2 artiklan 9 kohtaa ja 11 artiklan 10 kohtaa vientihintaa muodostaessaan. Unionin toimielimet menettelivät virheellisesti vähentäessään 38,1 prosentin polkumyyntitullin, koska mainitun asetuksen 11 artiklan 10 kohdassa säädetyn vaatimuksen täyttymistä ei ole tarpeen todistaa uuden viejän kohdalla. Lisäksi unionin toimielinten arvio polkumyyntitullin vähennyksestä perustui tosiasioiden virheelliseen arviointiin.
            
         
                
            
            
               Kolmanneksi neuvosto teki ilmeisen arviointivirheen ja toimi huolellisuusvelvollisuuden vastaisesti sekä loukkasi hyvän hallinnon ja syrjimättömyyden periaatteita ja sovelsi virheellisesti neuvoston asetuksen (EY) N:o 1225/2009 2 artiklan 10 kohtaa tekemällä virheellisiä oikaisuja vientihintaan ja normaaliarvoon. Unionin toimielimet vähensivät virheellisesti vientihinnasta välittömiä kustannuksia, joita kantajat eivät maksaneet kysymyksessä olevien tuotteiden vientiin tarkoitetusta osuudesta, ja korottivat virheellisesti normaaliarvon vastaamaan vientimyynnin arvonlisäveroa, joka ei ole palautettavissa, vaikka sellaista oikaisua ei ollut suoritettu alkuperäisessä tutkimuksessa.
            
         
                
            
            
               Lopuksi kantajat katsovat, että unionin toimielimet tekivät ilmeisen arviointivirheen ja toimivat huolellisuusvelvollisuuden vastaisesti sekä loukkasivat hyvän hallinnon ja syrjimättömyyden periaatteita ja sovelsivat virheellisesti neuvoston asetuksen (EY) N:o 1225/2009 2 artiklan 7 kohdan b alakohtaa ja 2 artiklan 7 kohdan c alakohtaa, kun ne eivät myöntäneet Greenwood Houseware (Zhuhai) Ltd:lle markkinatalouskohtelua. Se, että unionin toimielimet eivät myöntäneet kantaja Greenwood Houseware (Zhuhai) Ltd:lle markkinatalouskohtelua, perustui esitettyjen tosiasioiden ja todisteiden virheelliseen arviointiin. Lisäksi unionin toimielimet eivät noudattaneet vaadittavaa huolellisuutta arvioidessaan kaikkia mainitun asetuksen 2 artiklan 7 kohdan c alakohdassa olevien toisen ja kolmannen vaatimuksen soveltamiseen vaikuttavia näkökohtia.
            
         
      (1)  Lopullisen polkumyyntitullin käyttöönotosta muun muassa Kiinan kansantasavallasta peräisin olevien silityslautojen tuonnissa annetun asetuksen (EY) N:o 452/2007 muuttamisesta 19.1.2010 annettu neuvoston täytäntöönpanoasetus (EU) N:o 77/2010 (EUVL L 24, s. 1).
   
      (2)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30.11.2009 annettu neuvoston asetus (EY) N:o 1225/2009 (EUVL L 343, s. 51).